Zlatan Ibrahimović

Zlatan Ibrahimović (; sündinud 3. oktoobril 1981 Malmös) on Rootsi jalgpallur, kes mängib ründajana Itaalia kõrgliiga klubis AC Milan. 

Varem on ta mänginud sellistes klubides nagu Malmö, Ajax, Juventus, Inter Milan, Barcelona, Paris Saint-Germain, Manchester United ja LA Galaxy.

Zlatan on tulnud neli korda Prantsusmaa, neli korda Itaalia meistriks, kaks korda Hollandi ja kord Hispaania meistriks.

Ibrahimović mängis aastatel 2001–2016 Rootsi jalgpallikoondises 116 korda ja lõi 62 väravat, mis teeb temast koondise kõigi aegade parima väravaküti.

Ta on valitud rekordilised 11 korda Rootsi aasta jalgpalluriks.

Klubikarjäär

Malmö FF 
Ibrahimović tuli läbi Malmö noortetasemete. Esimese profilepingu sõlmis ta klubiga 1996. aastal.

Põhimeeskonnas hakkas ta mängima alles 1999. aastal. Esimesel hooajal Malmös jäädi liigas 13. kohale ja langeti Rootsi kõrgliigast välja, kuid järgmisel aastal suudeti kõrgeimale tasemele naasta.

Ajax 
22. märtsil 2001 liitus Ibrahimović 8,7 miljoni euro eest Amsterdami Ajaxiga.

Alguses pidi ta suurema osa ajast pingi peal veetma, kuid Ronald Koemani juhendamise all sai temast alates 2001. aasta novembrist regulaarne põhikoosseisu liige. 

Ajaxi krooniti 2001–02 hooajal Hollandi meistriks.

2004. aasta suvel sattus Ibrahimović konflikti klubikaaslase Rafael van der Vaartiga.

Juventus 
2004. aasta suvise üleminekuakna lõpus liitus Zlatan Torino Juventusega. Klubi maksis Ibrahimovići eest Ajaxile 16 miljonit eurot.

Oma esimesel hooajal lõi ta Itaalia kõrgliigas 16 väravat.

Inter 
2006. aastal siirdus Ibrahimović 24,8 miljoni euro eest Interisse. 

Interis lõi ta kolme aasta jooksul 88 mängus 57 väravat. Ta võitis hooaegadel 2006–07, 2007–08 ja 2008–09 Serie A.

Barcelona 

Aastatel 2009–2010 mängis Zlatan Barcelonas. Katalaanid vahetasid ta Samuel Eto'o vastu ja maksid Interile veel lisaks 59 miljonit naela.

Ibrahimović võitis esimesel hooajal klubiga Hispaania superkarika, Euroopa
superkarika ja jalgpalliklubide maailmameistrivõistlused. 2009–10 hooajal tuli ta Blaugranaga ka Hispaania meistriks. 

2011. aasta augustis Hispaania superkarikafinaalis Sevilla vastu löödud värav jäi Ibrahimovići viimaseks klubi särgis.

Ta mängis Barcelona meeskonnas kokku 46 mängu ja lõi 22 väravat.

Milan 
2010. aasta suvel laenutas Barcelona Ibrahimovići AC Milani meeskonda. 

Ta tuli 2010–11 hooajal Milani klubiga Itaalia meistriks. Järgmisel hooajal liitus ta klubiga juba jäävalt.

Paris Saint-Germain 
2012. aasta suvel suundus Zlatan Ligue 1 klubisse Paris Saint-Germain.

Ta tuli PSG-ga hooaegadel 2012–13, 2013–14, 2014–15 ja 2015–16 Prantsusmaa meistriks.

4. oktoobril 2015 tõusis ta klubi läbi aegade parimaks väravakütiks. Viimasel hooajal lõi Ibrahimović kõikide sarjade peale 50 väravat. 

Kokku mängis ta Prantsusmaa meeskonnas 5 aasta jooksul 180 mängu ja lõi 156 väravat.

Manchester United 
2016. aasta suvel lõppes Ibrahimovići leping Pariisi klubiga ja ta liitus tasuta Inglismaa kõrgliiga meeskonnaga Manchester United.

5. veebruaril tõusis Zlatan 35 aasta ja 125 päeva vanusena Leicester City vastu löödud väravaga vanimaks mängijaks, kes on suutnud ühes Premier League'i hooajas lüüa vähemalt 15 väravat.

Oma esimesel hooajal klubiga võitis ta nii Inglismaa liigakarika kui ka UEFA Euroopa Liiga.

LA Galaxy 
23. märtsil 2018 sõlmis Ibrahimović lepingu Major League Socceri klubiga LA Galaxy. Esimese mängu klubi meeskonnas pidas ta 31. märtsil Los Angeles FC vastu, sekkudes mängu teisel poolajal. Ta lõi selles mängus kaks väravat, aidates LA Galaxy 4:3 võidule.

Koondisekarjäär 

Rootsi jalgpallikoondises debüteeris Ibrahimović 31. jaanuaril 2001 Fääri saarte vastu, mäng lõppes 0:0 viigiga.

Zlatan valiti koondise kapteniks 2010. aastal.

14. novembril 2012 lõi ta sõpruskohtumises Inglismaaga neli väravat, mis tõid Rootsile 4:2 võidu. Ühe väravatest lõi Ibrahimović käärlöögist, mille eest võitis ta ka FIFA Puskási auhinna.

2014. aastal lõi ta Eesti vastu kaks väravat ning tõusis koondise kõigi aegade parimaks väravakütiks.

Ibrahimović lõpetas koondisekarjääri pärast 2016. aasta Euroopa meistrivõistlusi. Ta esindas Rootsit kokku 116 mängus ja lõi 62 väravat.

Saavutused

Klubid
Ajax
Eredivisie: 2001–02, 2003–04
KNVB beker: 2001–02
Johan Cruijff Schaal: 2002
Inter
Serie A: 2006–07, 2007–08, 2008–09
Supercoppa Italiana: 2006, 2008
Barcelona
La Liga: 2009–10
Hispaania superkarikas: 2009, 2010
Euroopa superkarikas: 2009
Jalgpalliklubide maailmameistrivõistlused: 2009
Milan
Serie A: 2010–11
Supercoppa Italiana: 2011
Paris Saint-Germain
Ligue 1: 2012–13, 2013–14, 2014–15, 2015–16
Coupe de France: 2014–15, 2015–16
Coupe de la Ligue: 2013–14, 2014–15, 2015–16
Trophée des Champions: 2013, 2014, 2015
Manchester United
 Football League Cup: 2016–17
 FA Community Shield: 2016
 UEFA Euroopa Liiga: 2016–17

Individuaalsed
 Guldbollen (Rootsi aasta jalgpallur): 2005, 2007, 2008, 2009, 2010, 2011, 2012, 2013, 2014, 2015, 2016
 FIFA Puskási auhind: 2013
 Serie A aasta parim mängija: 2008, 2009, 2011 
 Serie A parim väravakütt hooajal: 2009, 2011
 Ligue 1 parim mängija hooajal: 2012–13, 2013–14, 2015–16
 Ligue 1 parim väravakütt hooajal: 2012–13, 2013–14, 2015–16.
 Euroopa meistrivõistluste turniiri sümboolne koosseis: 2012

Isiklikku

Zlatan Ibrahimovići vanemad on immigrandid endise Jugoslaavia aladelt. Tema isa on pärit Bosnia ja Hertsegoviinast ja ema Horvaatiast. 

Ta kasvas üles Malmö äärelinnas Rosengårdis ning on saanud 9-klassilise põhihariduse.

Ibrahimović elab koos Helena Segeriga, paaril on kaks last.

Viited

Välislingid 

Rootsi jalgpallurid
Malmö FF jalgpallurid
Amsterdami Ajaxi mängijad
Torino Juventuse mängijad
Milano Internazionale mängijad
FC Barcelona mängijad
AC Milani mängijad
Paris Saint-Germaini jalgpallurid
Manchester United FC mängijad
Los Angeles Galaxy jalgpallurid
Serie A mängijad
La Liga mängijad
Ligue 1 mängijad
Premier League'i mängijad
Sündinud 1981